גיא בכור

גיא בכוֹר (נולד ב-11 בדצמבר 1961) הוא משפטן, פרשן, עיתונאי והיסטוריון ישראלי. תחומי המחקר האקדמיים שלו הם גאופוליטיקה, משפטים, אסלאם, כלכלה, ארצות הברית והיסטוריה של המזרח התיכון.

ביוגרפיה
בכור נולד בגבעתיים, לרחל ויחזקאל בכור. הוא צאצא של הרב צדקה חוצין. למד משפטים והיסטוריה של המזרח התיכון באוניברסיטת תל אביב, וערך במקביל את עיתון הסטודנטים של הפקולטה למשפטים. בשנים 1988–1989 התמחה בפרקליטות המדינה. בשנת 1989 הוסמך כעורך דין, ובשנת 1999 קיבל את התואר השלישי מאוניברסיטת תל אביב, בהתמחות במשפט האזרחי של מצרים. בשנת 2009 שימש חוקר אורח בבית הספר למשפטים של אוניברסיטת הרווארד. בין השנים 1998–2012 שימש ראש חטיבת לימודי המזרח התיכון בבית הספר לאודר לממשל, אסטרטגיה ודיפלומטיה של המרכז הבינתחומי הרצליה.

 קריירה עיתונאית 
בשנים 1978–1980 שימש כתב נוער ב"מעריב לנוער". בכור הגיש למבחן הקבלה מאמר עתידני על מדינה מוסלמית מזרח תיכונית, שמנסה להשיג נשק גרעיני, והתרחישים סביב כך. בשנים 1980–1984 שירת ככתב לעניינים ערביים בגלי צה"ל, שם זכה בפרס מפקד גלי צה"ל על תוכניתו השבועית "מעבר לגבול", ולאחר מכן בעיתון "חדשות", באותו תפקיד, עד לשנת 1991. בכור היה ממייסדי העיתון. בשנים 1991–1998 שימש פרשן לענייני ערבים של עיתון "הארץ".

לאחר לימודיו החל בקריירת כתיבה ופרשנות לענייני המזרח התיכון בכלי תקשורת שונים בארץ. משנת 2006 מנהל בכור אתר חדשות הנושא את השם Gplanet, הכולל פרשנות וחדשות מתחומי ביטחון, המזרח התיכון, האקטואליה הישראלית, כלכלה ועוד. יש לבכור פינה קבועה העוסקת בעולם המוסלמי בתוכנית "העולם הבוקר" בערוץ רשת 13. בינואר 2023 השיק את ערוץ ההרצאות שלו.

ב-14 באפריל יזם הקמת יישוב חדש במרכז רמת הגולן והציע את השם "רמת טראמפ", על שמו של נשיא ארצות הברית ה-45 דונלד טראמפ בשל הכרת ארצות הברית בריבונות ישראל על רמת הגולן. לאחר חודשיים החליטה ממשלת ישראל השלושים וארבע לקרוא ליישוב בשם זה שהציע בכור.

עמדותיו
בשנת 2004 קרא גיא בכור למפלגת העבודה לחבור לממשלת שרון מתוך מטרה לפעול יחדיו להתנתקות מן השטחים וסבר שזוהי הזדמנות היסטורית שראוי שלא תוחמץ. שנים לאחר מכן סבר שההתנתקות הייתה הרת אסון: "המתנחלים בגוש קטיף היו שכפ"ץ של ישראל, ולתושבי עוטף עזה אין זכות לבכות על השרפות אצלם היום, כי הם היו בעד ההתנתקות". לקראת המשט לעזה בשנת 2010 ארגן גיא בכור משט-נגד, בו הציגו ספינות ישראליות כרזות המדגישות את האסלאמיזציה של טורקיה תחת רג'פ טאיפ ארדואן.

בכור קורא לנקיטת קו קשוח מול מדינות ערב ומול הארגונים הפלסטיניים. בין היתר הוא תוקף את תהליך אוסלו ורואה בהסכמי אוסלו חלק מאחיזת עיניים מתעתעת לגבי שלום עם הערבים. לדעתו, עמדה זו שקרית ומוצגת לציבור הרוצה בה כסוג של משיחיות שקר חילונית. על פי פרשנותו של גיא בכור, המזרח התיכון משוסע באופן חסר תקנה לעדות, אמונות ושבטים המתעבים זה את זה מאות שנים ויותר. כל הסדר פוליטי במזרח התיכון שאיננו מתחשב בחלוקה העדתית או באינטרסים היבשים עתידו להיכשל. בכור מציע להימנע ממעורבות במהפכות ובמלחמות האזרחים המתרחשות בעולם הערבי.

בכור תמך בהקמת גדר הגבול עם מצרים וב-2014 קרא להקים גדר דומה בגבול ירדן, עקב מלחמת האזרחים בעיראק. בנוסף קרא להחלת ריבונות על בקעת הירדן וצפון ים המלח.

בכור תומך במפלגה הרפובליקנית ובנשיא ארצות הברית הנוכחי דונלד טראמפ. לאחר הבחירות לנשיאות ארצות הברית 2020 פרסם בכור תחקיר שבו טען כי ביידן ניצח במרמה. לאחר ההשבעה של ג'ו ביידן לנשיאות ארצות הברית קרא בכור לממשלת ישראל לשקול כריתת ברית עם סין, במקום ארצות הברית, שהיא לדבריו מעצמה שוקעת.

במהלך מלחמת חרבות ברזל הביע ביקורת רבה על מערכת הביטחון הישראלית ועל התנהלותה בחזיתות השונות, בעיקר בחזית עזה.

לאחר היבחרו של דונלד טראמפ לכהונתו השנייה הביע בכור אכזבה מהתנהלותו החלשה כלשונו מול ארגון הטרור חמאס בעניין החטופים הישראלים בעזה, מול איראן בעניין תוכנית הגרעין האיראנית, מול החות'ים לאחר הפסקת תקיפות ארצות הברית בתימן, ומול רוסיה בעניין המשא ומתן לסיום מלחמת אוקראינה–רוסיה, וטען כי ממשל טראמפ הפך לבדיחה והוא נמרח באשמת טראמפ ושליחו סטיב ויטקוף.

חיים אישיים
בכור נשוי לשופטת בית המשפט המחוזי בדימוס נאוה בכור ואב לשלושה. מתגורר בהוד השרון.

 פרסים 
 זוכה הפרס הישראלי לביקורת התקשורת ע"ש אברמוביץ' לשנת 2014.

מספריו

 "לקסיקון אש"ף", משרד הביטחון – ההוצאה לאור, מהדורה ראשונה 1991, מהדורה שנייה מעודכנת 1995
 "חוקה לישראל - סיפורו של מאבק", הוצאת מעריב, 1996
 "בין הרצוי למצוי, המשפט בעולם הערבי", הוצאת המרכז הבינתחומי הרצליה, 2002
 "בחיפוש אחר סדר חברתי: סנהורי והולדת המשפט האזרחי הערבי המודרני", המרכז הבינתחומי הרצליה, 2004
 Bechor, Guy, "The Sanhuri Code and the Emergence of Modern Arab Civil Law (1932-1949)", Brill, 2007
 Bechor, Guy, "Mudawwanat al-Sanhūrī al-Qānūnīya, Nushūʾ al-Qānūn al-Madanī al ʿArabī al-Muʿāsir (1932-1949)", al-Shabaka al-ʿArabīya lil-ʾAbḥāth wa-al-Nashr, Beirut, 2009
 Bechor, Guy, "God in the Courtroom: The Transformation of Courtroom Oath and Perjury between Islamic and Franco-Egyptian Law", Brill, 2012

קישורים חיצוניים




 גיא בכור, באתר המרכז הבינתחומי הרצליה

הערות שוליים

קטגוריה:סגל המרכז הבינתחומי הרצליה: ממשל, דיפלומטיה ואסטרטגיה
קטגוריה:מזרחנים ישראלים
קטגוריה:משפטנים ישראלים
קטגוריה:בעלי טור ישראלים
קטגוריה:הערוץ הראשון: שדרנים ומנחים
קטגוריה:פרשנים לענייני ערבים
קטגוריה:כלכלנים ישראלים
קטגוריה:פעילי הסברה ישראלית
קטגוריה:זוכי הפרס הישראלי לביקורת התקשורת
קטגוריה:עיתונאים כותבי עברית
קטגוריה:חיילי גלי צה"ל
קטגוריה:סגל חדשות
קטגוריה:חברי מועצת העיתונות בישראל
קטגוריה:בוגרי אוניברסיטת תל אביב: משפטים
קטגוריה:בעלי תואר דוקטור מאוניברסיטת תל אביב
קטגוריה:הוד השרון: אישים
קטגוריה:ישראלים שנולדו ב-1961